ALFA 2018 vier die veebedryf - AgriOrbit
Home Agri News ALFA 2018 vier die veebedryf
Sowat 6 000 boere en ander belangstellendes het van 18 tot 20 September by die Afridome in Parys gekuier vir ALFA 2018, wat vanjaar die derde keer aangebied is. ’n Vee-fees bly steeds die beste wyse waarop dié vee-ekspo beskryf kan word.
Vanjaar se ALFA-program het ’n platform geskep vir die deel van kennis en die meet van prestasies, met enigiets van lesings vir nuwe en bestaande konynboere tot ’n verskeidenheid slagvee-kompetisies, demonstrasies van ’n skaapskool-werkswinkel oor intensiewe skaapproduksie en verskeie toekennings aan die room van die veebedryf. Boere kon verder na uitstallings van die nuutste tegnologie in die veebedryf kyk en meer uitvind oor ander hulpmiddels vir die veeplaas, soos werkshonde en -perde.
Van die groot hoogtepunte sluit in die aankondiging van die wenners in die Hinterland Nasionale Interrasvleisbeeskampioenskap, Santam Landbou Nasionale Kuilvoerkompetisie, Toyota SA Nasionale Afslaerskompetisie, GWK Nasionale Suiwelinterraskampioenskap en Zoetis intensiewe skaapboer van die jaar-kompetisie. Lees meer oor #ALFA2018.
Topgenetika in die suiwelbedryf was in die kollig by die GWK nasionale suiwelinterraskampioenskap. Hier is Poena van Niekerk van EDE Farming, Fanus Linde van GWK en Phillip Swart van die Melkprodusente-organisasie (MPO) by die koningin van die ekspo.
Grant Puttergil, teler, Sophia en Justin Hutcheson, eienaars, Fanus Linde van GWK, kompetisieborg, en Phillip Swart van die MPO by die prinses van die ekspo, ’n Jersey-vers.
Sowat 80 mense het ’n intensiewe skaapproduksiewerkswinkel by ALFA 2018 bygewoon, waar vier sprekers die Mamre Intensiewe Lamstelsel (MILS) so prakties as moontlik probeer verduidelik het. Van links is Manie en dr Karin Wessels van die plaas Mamre in die Frankfort-omgewing, dr D’Wall Hauptfleish, ’n veearts van Villiers in die Vrystaat en dr Piet Swiegers, ’n herkouervoedingspesialis van Bethlehem. Dit was duidelik dat ’n groot behoefte aan inligting oor die intensifisering van skaapproduksie bestaan.
“Met ’n gemiddelde prys van meer as R10 000 en die hoogste prys van R23 000 kan die SA Vleismerino (SAVM)-veiling by ALFA 2018 as ’n sukses beskou word,” sê Jan Vosloo, rasdirekteur. Vanjaar was die derde jaar dat so ’n jongramveiling deur die SAVM-genootskap aangebied is en die tweede keer dat dit by ALFA gehou is. Van links is Thomas Uys van Steynsrus, koper van die duurste ram op die veiling, Koos de Wet van Graaff-Reinet, verkoper, Quinton Maarman, hanteerder, en Gert Joubert van BKB op Cradock, afslaer, by die ram, 17-0041JS.
Die werksperd het vanjaar vir die eerste keer by ALFA aandag gekry. Vier perderasse is genooi om ’n voorbeeld van ’n goeie plaaswerksperd uit hul geledere na ALFA te bring en te demonstreer hoe ’n goeie werksperd lyk. Die rasse was die SA Boerperd, Nooitgedachter, Quarter Horse en Percheron. Twee werkswinkels is ook gehou. By die een werkswinkel was, agter van links, Manie Wessels, Ben Liebenberg, Stroebel Hofmeyr, Mike Nicolau, Michiel Burger, Braam Olivier en Gustus Roux. Voor is Hennie Swart, Kylon Liversage en Izak Hofmeyr.
Die Percheron Telersgenootskap het sy algemene jaarvergadering by ALFA gehou. Hierdie Percheron-merrie vertoon die goeie eienskappe van die Percheron as werksperd.
Die sprekers by die Opti Feeds-konynwerkswinkel vir nuwe konynboere was John Falck, Judy Stuart en Jaco Smit.
Die wenners in die onderskeie kategorieë van die Molatek Hoëveld-slagoskompetisie was, van links, Louw van der Merwe, namens JH Dannhauser, Gideon Brits en Gian Brits van Beefmaster Alliance, Neels Muller van Molatek, borg van die kompetisie, en Christopher Havenga.
As deel van die slagvee-fokus is slagvee in verskeie kompetisies tydens #ALFA2018 in die TAL-TEC-slagoskompleks beoordeel. Al die uitslae hiervan is op www.agriorbit.com beskikbaar.
Jan de Jongh besig met beoordeling tydens die Tau Voere Hoëveld-slaglambeoordeling.
Cecil van den Berg lewer ’n demonstrasie van slagosbeoordeling by die Tal-Tec-slagosuitstalling.
Gideon Brits van Beefmaster Alliance, wie se dier in die Superos-kategorie van die Molatek Hoëveld-slagoskompetisie eerste geplaas is, saam met die beoordelaars, Johan Odendaal, Hennie du Toit en Paul Maree.
Al drie kategorieë in die Virbac Interras-slaglamkompetisie is deur diere van Regina Harmse van RCH Ilde de France (regs) gewen. Danie van Niekerk van Virbac het haar gelukgewens.
Kenneth Hamlett en Jaco Maré van Tau Voere by die algehele wenlam in die Tau Voere Hoëveld-slaglamkompetisie. Die wenlam is ’n Ile de France-lam van Johan Fouché en Corné Dry. Altesaam 120 lammers is vir die kompetisie ingeskryf.
Die Australiese beeshonde was ’n groot treffer by ALFA 2018. Van die rolspelers wat die werkswinkel en demonstrasie moontlik gemaak het, was Belinda Carter, ’n bekende beeshondteler van Australië, Merle Jordaan, Jack Jordaan, Carine Buitendach, en Helen en Noel Lachenicht.
’n Beeshond in aksie tydens die demonstrasies by ALFA 2018
’n Stampvol Grootplaas-saal by ALFA 2018 hoor by die Barnlab-skaapvoerkralewerkswinkel hoe om skaapvoer aan te wend vir meer wins. Willie Louw, tegniese verkoopsbestuurder van Barnlab, meen ’n kwaliteit-lam groei dikwels tot 65g per dag meer as swakker lammers. Dus moet produsente geïdentifiseer word waar die kwaliteit van lammers gewaarborg is. Die faktore wat wins vreet by ’n voerkraalmengsel is mengtyd, die doeltreffendheid van die mengspan, die akkuraatheid van skale, die dieselprys en die afstand tussen roumateriale.
RC Malherbe ontvang die prys in die ALFA Beef Challenge namens die Angus-genootskap. Dit is die tweede agtereenvolgende jaar dat Angus-vleis as die gunsteling gekies word in dié uitdaging. Die vleis is deur Andrew Masterson van Milagro verskaf. Die diere is op weiding afgerond en op ’n baie natuurlike wyse hanteer.
Die jeugfokus by ALFA sluit jaarliks ’n lys kompetisies in waar landbouskole hul staal kan wys om mee te ding vir die titel as ALFA landbouskool van die jaar. Dit sluit kompetisies in soos die Voermol- en Konsortium Merino Jeugskou, die Zoetis Junior Interraskampioenskap, die Obaro Junior Karkaskompetisie, die FNB Landbouskole-uitstalling en baie meer. Vanjaar het Morgenzon Landbou-akademie koning gekraai as die ALFA 2018 landbouskool van die jaar.
Aksie in die ring tydens een van die verskeie jeugskouklasse by ALFA 2018.
Die kampioen in die Zoetis Junior-interraskampioenskap was Agri Merensky. Saam met die wenners is David Human, bemarkingsbestuurder van Zoetis en Gorete Moutinho, bemarkings- en tegniese hoofbestuurder van Zoetis.
“SA Stamboek was van jaar een af by ALFA betrokke. Vanjaar lui egter ’n nuwe era in met die onderskeie Elite-toekenningsgeleenthede en die teeltsimposium tydens ALFA,” sê dr Japie van der Westhuizen, hoofbestuurder van SA Stamboek, oor hul betrokkenheid by ALFA 2018. Een van die hoogtepunte was die SA Stamboek Logix Elite Teeltsimposium. Die sprekers by die simposium was, van links, Freddie Wasserfall, president van SA Stamboek, Poena van Niekerk van EDE Farming, dr Joggie Briedenhann van die Hartebeestloop-stoet, prof Donagh Berry van Teagasc, dr André Eggen van Illumina en dr Japie van der Westhuizen.
Die Cape Gate Mega-oskompetisie by ALFA 2018 was op soek na die os wat bo alle ander osse uitstaan. Die ALFA 2018 Cape Gate Mega-os was dié Chianina-kruising wat deur Hansie Muller van Viljoenskroon geteel is. Die os, Garabaldi, het op 1 345kg ingeweeg. Die tweede plek het aan Mickey Mouse, ook ’n Chianina-kruising, gegaan en hy het op 1 340kg ingeweeg.
’n Bedryfsdag vir veekunde-studente is tydens ALFA 2018 deur die Suid-Afrikaanse Vereniging van Veekundiges (Sasas) aangebied. ’n Paar graduandi wat pas die arbeidsmark betree het, het met huidige studente gesels om hulle raad te gee oor hoe hulle die arbeidsmark kan oorwin. Van links is Mosibudi Bopape, Thuli Chabalala, Elizabeth van Papendorp, Leandri Strydom en Matthew Hughes.
’n Deel van ALFA se slagveefokus is die Sernick slagos- en karkaskompetisie vir opkomende boere. Sernick het ook ’n groep boere wat deel is van hul program vir opkomende boere na ALFA 2018 gebring.
Die wenners van die Sernick slagos- en karkaskompetisies was onderskeidelik Palesa Maphike en Sakiel Mofokeng. Saam met hulle is Patrick Sekwatlakwatla van Sernick.
’n Fokuspunt in die veetent was die gereelde aanbiedings wat deel van die MPO-program was. Belangrike inligting oor melkbeeste is gedeel. Hier is dr Faffa Malan besig met ’n aanbieding oor die totale gesondheid van ’n melkkoei, asook die toediening van entstowwe en medisyne.
Phillip Swart en dr Chris van Dijk van die MPO saam met dr Theo de Jager van Agri All Africa en Willem van Jaarsveld van Agri Limpopo by ALFA 2018.
Herman Duvenhage in aksie tydens sy bespreking van melkkoeie as deel van die MPO-program by ALFA 2018.
Marguerite Schwarzer van PIC, links, en dr Maygan Jennings van Zoetis by die praatjie oor kunsmatige insimenasie en die inenting van varke.
Karin Changouin-Duffy van Plaas Media saam met die sprekers by die vroue-ontbyt by ALFA 2018. Hulle is Rene du Preez, dr Karin Wessels, Rina Belcher en Elna Wahl.
’n PIC-varkveiling is oudergewoonte by ALFA 2018 aangebied. Albei lotte in die veiling het bestaan uit ’n beer en ’n sog en is teen R12 000 elk verkoop. Van links is Marguerite Schwarzer van PIC, Barco van Niekerk, afslaer, Frik van Greunen en Chantelle Benade van Meyerton, kopers van Lot 2, en David Tsebe van PIC.
Deelnemers aan die BKB-prestasieramkampioenskap. ’n Topram vir elke ras is in dié kampioenskap volgens prestasiesyfers geselekteer. Die name van die deelnemers op die foto is op versoek verkrygbaar en kan ook op www.agriorbit.com gesien word.
Die raskampioene in die eerste Vleissentraal Versprestasiekampioenskap wat by ALFA 2018 aangebied is. Die name van die onderskeie wenners op die foto is op versoek verkrygbaar en kan ook op www.agriorbit.com gesien word.
Die eienaars van die Moneymaker-koeie wat by ALFA 2018 deel was van die eerste Nutri Feeds Moneymaker-koeikampioenskap. Die name van die deelnemers is op versoek verkrygbaar en kan ook op www.agriorbit.com gesien word.
Een van die nuwighede by ALFA 2018 was die Forum and Expo for Agricultural Development (FEAD). FEAD is daarop gemik om die veld van landbou-ontwikkeling as ’n beroep te ontwikkel. Hier gesels dr Celestine Ayok, ’n suiwelkonsultant van Nigerië, oor die verbetering van voerbanke in melkboerderye.
Sernick het by ALFA 2018 verskeie gesprekke in die “In gesprek met Sernick”-reeks gehou. In een van die sessies het Phillip Oosthuizen van Sernick, tweede van regs, met die jeug gesels oor die rol wat hulle in die toekoms van landbou kan speel.
Nog ’n aanbieding in die “In gesprek met Sernick”-reeks is deur prof Johan Willemse van die Universiteit van die Vrystaat aangebied. Hy het oor familieboerderye en opvolgbeplanning gepraat.
Almal kan reeds uitsien na ALFA 2019, wat van 17 tot 19 September 2019 by die Afridome in Parys gehou gaan word. Vir meer inligting, besoek www.alfaexpo.com.
Lees nog oor #ALFA2018:
Previous article#AgriMarkets: Spotlight on domestic maize market
Next articleSpotlight on successful transformation at Agri SA congress
Interdict to stop soya bean end point royalty levy